CELEX: 62010TN0376
Language: da
Date: 2010-09-07 00:00:00
Title: Sag T-376/10: Sag anlagt den 7. september 2010 — Mamoli Robinetteria mod Kommissionen

23.10.2010   
            
            
               DA
            
            
               Den Europæiske Unions Tidende
            
            
               C 288/63
            
         
      Sag anlagt den 7. september 2010 — Mamoli Robinetteria mod Kommissionen
      (Sag T-376/10)
      ()
      (2010/C 288/113)
      Processprog: italiensk
      
         Parter
      
      
         Sagsøger: Mamoli Robinetteria SpA (Milano, Italien) (ved avvocato F. Capelli og avvocato M. Valcada)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Artikel 1 i Europa-Kommissionens beslutning K(2010) 4185 af 23. juni 2010, K(2010) 4185 endelig, om anvendelse af artikel 101 i traktaten om Den Europæiske Unions funktionsmåde og artikel 53 i EØS-aftalen, bekendtgjort som sag COMP/39.092 — Keramiske sanitetsprodukter og vandhaner, annulleres for så vidt som det deri bliver fastslået, at Mamoli Robinetteria SpA har tilsidesat artikel 101 TEUF, og som konsekvens heraf, artikel 2, i den samme beslutning, for så vidt som denne pålægger Mamoli Robinetteria SpA betaling af en bøde, der er lig med 10 % af den samlede omsætning i 2009, og som efterfølgende er reduceret til 1 041 531 EUR pga. Mamolis særlige situation.
               
            
                  —
               
               
                  Artikel 2 i Europa-Kommissionens beslutning K(2010) 4185 af 23. juni 2010, K(2010) 4185 endelig, om anvendelse af artikel 101 i traktaten om Den Europæiske Unions funktionsmåde og artikel 53 i EØS-aftalen, bekendtgjort som sag COMP/39.092 — Keramiske sanitetsprodukter og vandhaner, annulleres, og der foretages en ny beregning af bøden, som nedsættes til et beløb lig med 0,3% af Mamoli Robinetterias omsætning i 2003, eller under alle omstændigheder til et lavere beløb end den pålagte sanktion, som Retten måtte finde rimeligt hensigtsmæssig.
               
            
         Søgsmålsgrunde og væsentligste argumenter
      
      Den anfægtede beslutning i den foreliggende sag er den samme som i sag T-364/10, Duravit m.fl. imod Kommissionen, og sag T-368/10, Rubinetteria Cisal imod Kommissionen.
      Sagsøgeren har til støtte for sit søgsmål gjort følgende anbringender gældende:
      
                   
               
               
                  Tilsidesættelse af retten til forsvar, kontradiktionsprincippet og princippet om ligebehandling i det omfang, hvor de andre parter i sagen ville have kunnet fremført modargumenter på grundlag af omstændigheder, som ikke er meddelt Mamoli. Det gøres bl.a. gældende, at klagepunkterne også er formuleret på grundlag af dokumenter, som er klassificeret som fortrolige og ikke tilgængelige for forsvaret.
               
            
                   
               
               
                  Tilsidesættelse af legalitetsprincippet sammenholdt med bestemmelserne i artikel 101-105 TEUF samt artikel 23 i Rådets forordning (EF) nr. 1/2003 (1). På dette punkt gør sagsøgeren gældende, at Kommissionen, i mangel af en retsakt fra fællesskabslovgiver, ikke har nogen kompetence til at tildele delvis eller fuld immunitet til virksomheder eller til på grundlag af en sådan meddelelse at iværksætte en sag om overtrædelse af konkurrencereglerne, der resulterer i pålæggelse af byrdefulde sanktioner.
               
            
                   
               
               
                  Tilsidesættelse af artikel 101 TEUF og artikel 2 i Rådets forordning (EF) nr. 1/2003.
               
            
                   
               
               
                  Sagsøgeren gør i denne forbindelse gældende, at Kommissionen i løbet af undersøgelsen har begået alvorlige fejl ved ikke at tage hensyn til det italienske markeds særlige træk (f.eks. struktur, karakteristika og grossisternes rolle) og ved at bringe den foreliggende situation på det italienske marked på en fællesnævner med det tyske markeds situation. En sådan fejl har kunnet indvirke på Kommissionens konklusioner om tilstedeværelsen på det italienske marked af et kartel vedrørende fastsættelse af priser. På grund af de påpegede fejl har Kommissionen endvidere ikke kunnet løfte sin bevisbyrde.
               
            
                   
               
               
                  Hvad angår fastsættelsen af bødens størrelse finder sagsøgeren, at Kommissionen ikke har vurderet dens reelle adfærd og denne adfærds indflydelse på den påståede overtrædelse korrekt, og ikke på behørig vis har taget hensyn til den alvorlige økonomiske situation, som virksomheden befinder sig i.
               
            
                   
               
               
                  Sagsøgeren gør gældende, at selv om Kommissionen har forstået, at Mamoli virkelig befinder sig i en alvorlig økonomisk situation, der svækker virksomhedens bidragsevne, har den vedtaget en beslutning, der ikke kan nå det heri fastsatte mål.
               
            
         (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT L 1, s. 1).